
С проекта на Постановление се предлага оптимизиране на числеността на персонала в Агенцията по заетостта, прецизиране и актуализиране на функциите на отделни административни звена, с оглед ефективното изпълнение на функционалните им компетентности.
В изпълнение на приоритета на правителството за повишаване на ефективността в публичния сектор и намаляване на разходите за персонал се предвижда намаляване на общата щатна численост на персонала в агенцията със 130 щатни бройки, което ще се осъществи чрез съкращаване на трайно незаети длъжности. 
 С оглед установеното значително увеличаване на обема на работа и натовареността на финансовите контрольори в агенцията, поради многократно увеличения брой договори, ваучери и др., се предлага тяхната численост да бъде увеличена с 9 щатни бройки, които ще бъдат осигурени чрез вътрешна реорганизация в рамките на общата щатна численост на агенцията.
С цел оптимизиране на процеса по изпълнение на задълженията, произтичащи от изискванията на Закона за защита на класифицираната информация, звено „Сигурност на информацията“ се закрива, като дейността ще се осъществява от служител по сигурността на информацията, който е на пряко подчинение на изпълнителния директор.
Чрез предлаганите с проекта на Постановление на Министерския съвет изменения и допълнения в Устройствения правилник на Агенцията по заетостта ще се постигне оптимално използване на човешките ресурси, намаляване на разходите за персонал и повишаване ефективността на административната дейност.


